b'\n_START_ARTICLE_\nAttasea\n_START_PARAGRAPH_\nAttasea (aiemmin atta\xc5\xa1ea, ransk. attach\xc3\xa9, kiinnitetty) eli l\xc3\xa4hetyst\xc3\xb6avustaja on l\xc3\xa4hetyst\xc3\xb6ss\xc3\xa4 ty\xc3\xb6skentelev\xc3\xa4 virkamies, joka tavallisesti keskittyy johonkin erikoisalaan._NEWLINE_L\xc3\xa4hetyst\xc3\xb6ss\xc3\xa4 voi palvella ilmailu-, kauppa-, kulttuuri-, laivasto-, lehdist\xc3\xb6-, meri- tai sotilasattasea. Sotilasattasea on tavallisesti puolustusvoimien vakinainen upseeri, joka seuraa asemamaan puolustusvoimien toimintaa. H\xc3\xa4n ei ole ulkoministeri\xc3\xb6n k\xc3\xa4skynalainen.\n_START_SECTION_\nAttasea urheilussa\n_START_PARAGRAPH_\nAttaseaksi eli joukkueavustajaksi nimitet\xc3\xa4\xc3\xa4n urheilukilpailussa mukana olevaa henkil\xc3\xb6\xc3\xa4, joka avustaa urheilijaa tai joukkuetta n\xc3\xa4ille vieraassa kisakaupungissa. Attasea on urheilijaa tai joukkuetta vastassa lentoasemalla, tulkkaa kokouksissa ja lehdist\xc3\xb6tilaisuuksissa, auttaa akkreditoinnissa ja yhteydenpidossa j\xc3\xa4rjest\xc3\xa4jien kanssa sek\xc3\xa4 toimii muutenkin tarvittavana apuna. Attaseat ovat yleens\xc3\xa4 vapaaehtoisia ja kielitaitoisia henkil\xc3\xb6it\xc3\xa4, joita kilpailun j\xc3\xa4rjest\xc3\xa4j\xc3\xa4t osoittavat joukkueiden avuksi.'